钦定古今图书集成/明伦汇编/家范典/第049卷 > 唐杜氏通典 > 《庶子为人后其妻为本舅姑服议》
## 钦定古今图书集成/明伦汇编/家范典/第049卷 > 唐杜氏通典 > 《庶子为人后其妻为本舅姑服议》

晋贺循云：“庶子为人后，为其母缌麻三月。庶子之妻，
自如常礼，尊所不降也。自天子通于大夫皆然。”孔瑚
问虞喜曰：“愚谓庶子之妻，不得如礼服其私亲者，以
为身为宗主，奉修祭祀，以别尊卑故也。凡妇服夫党
皆降一等，唯公子厌至尊，故其妻从轻而服重，尽礼
于皇姑，则人情所许。愚谓不得以公子为例。”喜答曰：
“谓庶子为人后，上继祖祢，此则厌于承重，不得伸其
私情。故为所生服止缌麻。其妇当依公子之妻尽礼。
皇姑从轻服重，不系于夫。哀帝兴宁中，哀靖皇后有
章太妃之丧，尚书奏，至尊缌麻三月，皇后齐衰周。按
《礼》有从轻而服重，公子为公所厌，故不得申；舅不厌
妇，故得以本服綦毋遂駮。支子不继”祖祢，故妻得伸。
皇姑夫人致齐而会于太庙，后服不宜逾，至尊亦当
缌也